मन को माधव की ओर ले जाने का सही रास्ता भागवत है: महेरे
व्यक्ति के बंधन और मोह का कारण केवल मन है। शरीर नाशवान है और आत्मा अविनाशी है। जो मन माया संसार में लगा हुआ है, वह मन बंधन कारक है। मन को माधव की ओर ले जाने के लिए सर्वश्रेष्ठ साधन यदि कोई है तो वह है श्रीमद् भागवत कथा। यह बात गौरी सरोवर किनारे मंदिर परिसर में चल रही भागवत कथा के दौरान पंडित रामलखन महेरे ने कही।
पंडितजी ने कथा में कहा कि धर्म, अर्थ, काम, मोक्ष की सीढ़ी भक्ति मार्ग है। भक्ति मार्ग से प्रभु भक्त के वश में हो जाते हैं और मानव का कल्याण हो जाता है। भक्ति से ही मानव को परमपिता परमात्मा का साक्षात्कार हो सकता है। उन्होंने कहा कि जिस प्रकार भक्त प्रहलाद की भक्ति के कारण भगवान ने नृसिंह अवतार धारण किया। उसी प्रकार कई ऐसे भक्त हैं जिन्होंने अपनी भक्ति के कारण ईश्वर के दर्शन किए। उन्होंने बताया कि जो लोग भक्ति करते हैं उन पर लोभ, मोह, राग, द्वेष का कोई असर नहीं होता है, जो लोग भक्ति नहीं करते, वे हमेशा परेशान रहते हैं, जो भगवान का भजन करते हुए संसार का कार्य करते हैं। उन्हें कोई परेशानी नहीं होती है। उन्होंने कहा कि संसार का प्रवाह बहुत तेज है जो भगवान को पकड़कर रहेगा वहीं बचेगा और जो नही पकड़ेगा वह बह जायेगा।
भागवत सुनती हुई महिला श्रद्धालु। (इनसेट) भागवत कथा सुनाते रामलखन महेरेे।
hin_Deva hin_Deva hin_Deva hin_Deva